Fra onsdag klokken 12 og 14 dage frem er der igen oprettet en visitationszone i Odense. Det oplyser Fyns Politi, der samtidig bekræfter, at der blev skudt i går ved Vollsmose.

I zonen kan politiet visitere både personer og køretøjer for at kontrollere, om nogen er i besiddelse af våben. Også uden den konkrete mistanke om våbenbesiddelse, som normalt er et krav for at visitere.

Politiet fik en anmeldelse om skud klokken 18.10, og efterforskningen har vist, at der blev løst skud.

Det kalder på en reaktion, lyder det fra politidirektør Arne Gram.

- Når der skydes på åben gade, tager vi det naturligvis meget alvorligt, og vi har derfor besluttet at indføre visitationszone i området. Vi vil gerne sende en klar besked til dem, der skyder, og dem, der skaber utryghed, om, vi ikke finder os i det. Samtidig vil vi gerne vise de andre beboere i området, at vi er til stede, og at vi gør, hvad vi kan, for at de kan føle sig trygge, der hvor de bor, udtaler politidirektøren.

Anmeldelsen indløb klokken 18.10 og lød på, at der var blevet skudt i krydset mellem Vollsmose Allé og Åsumvej. To biler blev umiddelbart efter set køre derfra i høj fart - i hver sin retning. Ifølge et vidne blev der skudt fra bagsædet af en mindre, sort bil mod en anden bil.

Både krydset, hvor der blev skudt, og kryds ved Nyborgvej og Ejbygade var efterfølgende spærret af, mens politiets undersøgelser fandt sted.